Diari Oficial de la Generalitat Valenciana


Sumari del DOGV 392, del 16-06-1986 (1986/806524)

ORDRE de 20 de març de 1986, de la Conselleria d'Agricultura i Pesca, per la qual es reglamenta la concessió d'ajudes a la inversió en la Indústria agro-alimentaria.
---------------------------------------------------------------------------------------------------------------------------------------------------------------------

### Dades del document

Número de DOGV
:   392

Data del DOGV
:   16-06-1986

Secció del DOGV
:   ALTRES DISPOSICIONS

Número del document
:   1986/806524


Data del document
:   20-03-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 20 de març de 1986, de la Conselleria d'Agricultura i Pesca, per la qual es reglamenta la concessió d'ajudes a la inversió en la indústria agroalimentària.  
El Programa Econòmic Valencià, la Llei 50/1985 d'incentius territorials per a la correcció de desequilibris econòmics interterritorials i l'aplicació del Rgt. 355/77 de la CEE sobre una acció comuna per a la millora de les condicions de transformació i comercialització de productes agricoles i pesquers, configuren respectivament el marc a nivell autonòmic, nacional i comunitari en el qual cal coordinar els criteris seguits per aquesta Conselleria per a l'aplicació d'incentius en el sector agro-alimentari.   
En atenció d'aquests motius, i atés el que disposa el Decret 198/1985 de 23 de desembre pel qual es fixa l'aprovació de diverses actuacions conduents a la modernització del sector agrari valencià,   
ORDENE:  
Article primer  
La Conselleria d'Agricultura i Pesca adequarà la concessió d'ajudes financeres per a la modernització de la indústria agro-alimentària als objectius del PEV, i si pertoca, a l'aplicació de la Llei 50/1985 i del Rgt. 355/77 de la CEE, segons les disponibilitats pressupostàries dedicades a tal finalitat.   
Article segon  
Podran sol·licitar les ajudes, les empreses o grups d'empreses, les cooperatives i SAT del sector agro-alimentari, que siguen competència de la Conselleria d'Agricultura i Pesca segons el Decret 182/1985 d'11 de novembre del Consell de la Generalitat Valenciana i domiciliades a la Comunitat Valenciana.   
Article tercer  
Dins les disponibilitats pressupostàries es podran sol·licitar les ajudes per a la realització d'inversions en la indústria agro-alimentària que suposen: una innovació o millora tecnològica; la racionalització dels diferents processos de transformació industrial o que incidesquen en els aspectes comercials o de gestió de les empreses; que contribuesquen a millorar l'ús i la destinació de les matèries primes i dels productes intermedis; que tinguen com a objectiu el millorament de la qualitat i presentació del producte i diversificar-ne l'ús i la destinació.   
Article quart  
Les sol·licituds dirigides a l'Il·lm. Sr. Director General de Política Agro-alimentària, es presentaran a les diferents Direccions Territorials de la Conselleria d'Agricultura i Pesca que en el termini de 10 dies les remetran informades com cal a la Direcció General de Política Agro-alimentària.   
El termini per a la presentació de sol·licituds finalitzarà el 15 de novembre.   
Article cinqué  
1r. La documentació a presentar per duplicat inclourà:   
a) Document que acredite la personalitat del sol·licitant i l'objecte social d'aquest.   
b) Memòria explicativa que continga:   
-Objectius que es pretenen d'aconseguir.   
-Avaluació dels avantatges econòmics i socials, si pertoca, per al peticionari o a nivell del propi sector industrial, sobre el sector agrari i a nivell general de la Comunitat Valenciana.   
-Pla cronològic dels treballs i/o inversions a realitzar, diferenciant-hi les tasques a desenvolupar en les distintes fases del pla.   
-Pressupost detallat de les despeses, pla de finançament i viabilitat econòmica si pertoca.   
c) Declaració formal d'altres ajudes que per a la mateixa finalitat s'hagen obtés o sol·licitat i si pertoca, compromissos assumits pel peticionari.   
d) Justificant del compliment pel sol·licitant de les obligacions fiscals i amb la Seguretat Social.   
2n. Quan les sol·licituds es referesquen a inversions en edificis, instal·lacions, maquinària o utillatge, la memòria explicativa se substituirà per un projecte (o avantprojecte) que contemple:   
-Breu descripció del projecte.   
-Descripció de la situació actual:   
instal·lacions actuals i capacitats; programes de producció i comercialització.   
-Descripció de la situació prevista una vegada realitzat el projecte: instal·lacions previstes i la utilització tècnica d'aquestes; descripció tècnica detallada dels treballs previstos (si pertoca acompanyeu de plànols).   
-Pressupost estimatiu dels diferents conceptes de cost.   
-Informació financera que incloga: Pla de finançament; variacions en els diferents conceptes del compte d'explotació de pèrdues i guanys com a conseqüència de la inversió; compte d'explotació de pèrdues i guanys previstos per al conjunt del 'empresa .   
Article sisé  
Les subvencions concedides per a cada sol·licitud podran aconseguir fins el 20% del pressupost de despesa de la inversió que s'aprove.   
Article seté  
a) El Conseller d?Agricultura i Pesca atorgarà les subvencions, a proposta de la Direcció General de Política Agroalimentària. La Resolució que les aprove en fixarà la quantia, i si pertoca la forma i calendari dels pagaments i quantes condicions particulars a complir pel beneficiari s'estimen convenients.   
b) Quan la subvenció finance obres que exigesquen projecte tècnic, aquest haurà de ser presentat pel sol·licitant, si s'havia iniciat expedient en fase d'avantprojecte. Si pertoca els pagaments parcials o totals de la subvenció concedida, s'efectuaran contra certificacions d'obres expeses per tècnics competents, d'acord amb els percentatges i condicions de finançament establertes en la resolució corresponent.   
c) Quan la subvenció finance altres conceptes de despesa o inversió diferents de les obres, les despeses parcials o totals d'aquesta s'efectuaran contra certificacions d'activitats finalitzades o justificades com cal, i si pertoca conforme al calendari previst en la resolució.   
La justificació de les despeses o inversions es realitzarà mitjançant els rebuts corresponents de compra o de realització d'inversions o, si pertoca, d'acord amb el que s'indique en la resolució.   
d) Per a la determinació en cada cas del percentatge d'ajudes, es tindran presents els criteris següents:   
-Incidència sobre el sector productor agrari i adequació als objectius del PEV i de la PolíticaAgrària Comuna de la CEE.   
-Contribució a la modernització a mig i llarg termini de les estructures de transformació i comercialització dels productes i en especial la incidència d'aquests en la millora de la qualitat, presentació i disseny.   
-Ubicació a zones amb dificultats especials per desenvolupar-se socialment i econòmicament.   
Es prestarà una atenció preferent a les Cooperatives Agràries i a les Agrupacions de Productors Agraris (APA).   
Article vuité  
El beneficiari es comprometrà a complir les condicions particulars a les quals es refereix l'article anterior. L'incompliment d'aquestes, amb independència d'altres responsabilitats, suposarà la pèrdua de. les ajudes i l'obligació del reembossament immediat de les quantitats percebudes incrementades amb els interessos legals.   
Article nové  
La Direcció General de Política Agro-alimentària, controlarà el compliment de les condicions dictades en cada resolució, i podrà recaptar del beneficiari la informació necessària sobre el desenvolupament i l'execució del projecte aprovat.   
Article deu  
Les subvencions objecte de la present disposició s'abonaran amb càrrec al programa 681, Industrialització, Ordenació i Promoció de la Qualitat.   
DISPOSICIONS FINALS  
Primera  
Es faculta el Director General de Política Agro-alimentària a dictar les resolucions necessàries per al desenvolupament i compliment d'aquesta Ordre.   
Segona  
La present Ordre entrarà en vigor l'endemà de la publicació en el Dirección General Diari Oficial de la Generalitat Valenciana.   
València, 20 de març de 1986.   
El Conseller d'Agricultura i Pesca,  
LLUIS FONT DE MORA I MONTESINOS